ທ່ານໄບເດັນ ພ້ອມດ້ວຍຜູ້ນໍາປະເທດຕ່າງໆ ຈາກທົ່ວໂລກ ​ໄປ​ເຕົ້າໂຮມກັນ ໃນພິທີ​ສົ່ງ​ສະ​ການ ຂອງພະຣາຊີນີເອລີຊາແບັດ ທີ 2
ຜູ້ນໍາຈາກປະເທດຕ່າງໆທົ່ວໂລກ ພາກັນເດີນທາງມານະຄອນຫຼວງລອນດອນ ເພື່ອໄວ້ອາໄລແກ່ພະບໍລົມມະສົບຂອງພະຣາຊີນີເອລີຊາແບັດ ທີ 2 ກ່ອນພິທີຊາປານາກິດຂອງພະອົງ
ປະທານາທິບໍດີສະຫະລັດ ທ່ານໂຈ ໄບເດັນ ໄດ້ອະທິບາຍເຖິງພະຣາຊີນີເອລີຊາແບັດ ທີ 2 ວ່າ “ພະອົງຊົງເປັນບຸກຄົນທີ່ວາງໂຕເໝາະສົມ, ໜ້າເຄົາລົບນັບຖື, ແລະສ້າງປະໂຫຍດແກ່ສັງຄົມທຸກຢ່າງ,” ໃນລະຫວ່າງທີ່ທ່ານ ແລະສະຕຣີໝາຍເລກນຶ່ງ ທ່ານນາງຈີລ ໄບເດັນ ໄດ້ເຊັນລົງນາມໃນໜັງສືສະແດງຄວາມເສົ້າເສຍໃຈໃນວັນອາທິດວານນີ້ ກ່ອນພິທີຊາປານາກິດພະບໍລົມມະສົບຂອງພະອົງ ທີ່ວິຫານແວສມິນສເຕີ ແອັບບີ ໃນນະຄອນຫຼວງລອນດອນ “ເຖິງປະຊາຊົນຊາວອັງກິດທັງໝົດ, ປະຊາຊົນທັງໝົດຂອງສະຫະລາດຊະອານາຈັກອັງກິດ, ພວກເຮົາຂໍສະແດງຄວາມເສົ້າສະຫຼົດໃຈກັບພວກທ່ານ,” ປະທານາທິບໍດີກ່າວ ໃນລະຫວ່າງທີ່ທ່ານໃຊ້ເວລາ 3 ນາທີ ຂຽນຂໍ້ຄວາມສະແດງຄວາມເສົ້າສະຫຼົດໃຈ ຢູ່ໃນປຶ້ມໄວ້ທຸກ ທີ່ທໍານຽບແລນແຄສເຕີ ເຊິ່ງ ເປັນສະຖານທີ່ພັກ ຂອງຣາດຊະວົງ ໃກ້ກັບພະຣາດຊະວັງບັກກິງແຮມ ໃນນະຄອນຫຼວງລອນດອນ “ແລະພວກທ່ານກໍໂຊກດີຫຼາຍ ທີ່ມີພະອົງມາຍາວນານເຖິງ 70 ປີ ພວກເຮົາທັງໝົດໂຊກດີ, ແລະໂລກນີ້ກໍໂຊກດີທີ່ມີພະອົງ ” ທ່ານຍັງກ່າວເສີມອີກວ່າ ພະຣາຊີນີໄດ້ເຮັດໃຫ້ທ່ານລະນຶກເຖິງມານດາຜູ້ລ່ວງລັບ ເມື່ອທ່ານໄດ້ພົບກັບພະອົງ, “ແມ່ມັກຈະເອົານັ້ນ ເອົານີ້ໃຫ້ຂ້າພະເຈົ້າກິນຫຼາຍໆຢ່າງ, ແລະຂ້າພະເຈົ້າກໍກິນທຸກຢ່າງ ທີ່ແມ່ເອົາມາໃຫ້ຂ້າພະເຈົ້າ ” ທ່ານໄບເດັນ, ເຊິ່ງເດີນທາງໄປເຖິງນະຄອນຫຼວງລອນດອນ ໃນຕອນແລງຂອງມື້ວັນເສົາທີ່ຜ່ານມາ, ພ້ອມໆກັບບັນດາຜູ້ນໍາຂອງປະເທດອື່ນໆອີກຫຼາຍຮ້ອຍຄົນຈາກທົ່ວໂລກ ແລະພ້ອມດ້ວຍຝູງຊົນສາມັນຊົນອີກຫຼາຍພັນຄົນ ກໍເດີນທາງມານະຄອນຫຼວງຂອງປະເທດອັງກິດເຊັ່ນກັນ ເພື່ອໄວ້ອາໄລ ແລະທໍາຄວາມເຄົາ ລົບເປັນຄັ້ງສຸດທ້າຍໃຫ້ແກ່ພະຣາຊີນີຂອງພວກເຂົາ ຜູ້ທີ່ຄອງຣາດຍາວນານທີ່ສຸດຂອງປະເທດ ເຊິ່ງພະອົງໄດ້ຊິ້ນພະຊົນລົງໃນວັນທີ 8 ກັນຍາ ໂດຍມີພະຊົນມາຍຸ 96 ປີ ໃນວັນອາທິດວານນີ້, ໃນຂະນະທີ່ປະຊາຊົນເຕົ້າໂຮມກັນເປັນຈໍານວນຫຼວງຫຼາຍຢູ່ບໍລິເວນອ້ອມຮອບໃຈກາງຂອງນະຄອນຫຼວງລອນດອນ, ບັນດາທ່ານຜູ້ນໍາຈາກທົ່ວໂລກ ພາກັນເດີນທາງໄປທໍານຽບແລນແຄສເຕີ້ ເພື່ອນໍາສົ່ງ ແລະສະ ແດງຄວາມເສົ້າສະຫຼົດໃຈຕໍ່ການຊິ້ນພະຊົນຂອງພະຣາຊີນີ “ນີ້ຄືຊ່ວງເວລາຂອງຄວາມເສົ້າສະຫຼົດໃຈ, ແຕ່ກໍເປັນຊ່ວງເວລາ ຂອງການສະ ແດງຄວາມຮູ້ບຸນຄຸນທີ່ເລິກເຊິ່ງ,” ນາຍົກລັດຖະມົນຕີຂອງອອສເຕຣເລຍ ທ່ານແອນໂທນີ ອາລບານີສ ຜູ້ທີ່ເປັນນຶ່ງໃນຜູ້ນໍາ 56 ປະເທດ ໃນເຄືອຈັກກະພົບອັງກິດກ່າວ, ບັນດາປະເທດຕ່າງໆທີ່ເປັນອະດີດອານານິຄົມຂອງອັງກິດ ປັດຈຸ ບັນແມ່ນນໍາພາໂດຍພະໂອລົດກົກຂອງພະອົງ, ພະເຈົ້າຊາລສ໌ ທີ 3 “ອອສເຕຣເລຍຂໍສະແດງຄວາມຂອບໃຈຕໍ່ການອຸທິດຕົນເອງເພື່ອປະຊາຊົນຂອງພະຣາຊີນີເອລີຊາແບັດ ທີ 2, ເຊິ່ງເປັນຊີວິດທີ່ກໍານົດຕໍ່ຄອບຄົວ, ຕໍ່ຄວາມຜູກພັນ ແລະຕໍ່ເຄືອຈັກກະພົບຂອງພະອົງ ”